Die logo wat die groep op hul CD’s gebruik.
**Alter Bridge** is ’n Amerikaanse rockgroep wat in 2004 gestig is in Orlando, Florida deur Mark Tremonti (hoofkitaar), Bryan Marshall (baskitaar), Scott Philips (tromme), destyds voormalige lede van Creed, en Myles Kennedy, voorheen van die groep The Mayfield Four. Sedert die stigting van die groep is al die oorspronklike lede steeds lede. Die groep se naam is ontleen aan ’n werklike brug wat bestaan het in Detroit, Michigan naby waar Tremonti se huis langs Alterweg was.

Na die ontbinding van Creed in 2004 het Tremonti, Marshall en Phillips met Kennedy begin saamwerk. Die groep het vier albums vrygestel—*One Day Remains* (2004), *Blackbird* (2007), *AB III* (2010) en *Fortress* (2013); twee konsertrolprente— *Live from Amsterdam* en *Live at Wembley* — en het steeds opnames gedoen en getoer ten spyte van Creed se reünie in 2009. Sedertdien het die twee groepe gelyktydig gewerk. Die lede van Alter Bridge is ook betrokke by verskeie ander projekte insluitend Creed, solo- en sessiewerk en Kennedy se samewerkings met die voormalige kitaarspeler van Guns N' Roses, Slash.

Teen Junie 2023 het Alter Bridge meer as vyf miljoen opnames wêreldwyd verkoop.

Geskiedenis
-----------

### Stigting en *One Day Remains* (2003–2006)

Alter Bridge se hoofkitaarspeler en stigter Mark Tremonti, baskitaarspeler Brian Marshall en tromspeler Scott Phillips was lede van Creed saam met die hoofsanger Scott Stapp sedert 1997. Na die vrystelling van twee suksesvolle albums het Marshall die groep in 2000 verlaat, gevolg deur die vrystelling van hulle derde album in 2001. Die groep het in 2003 ’n breek geneem na afloop van ’n kontroversiële toer. Daardie jaar het Tremonti nuwe liedjies begin skryf met die oog op die stigting van ’n nuwe groep met Phillips en Marshall. Hulle het gehou van Myles Kennedy se vorige groep, The Mayfield Four en het vir Kennedy genooi om as die nuwe hoofsanger op te tree. Hulle het die nuwe groep Alter Bridge genoem na ’n werklike brug wat bestaan het naby Tremonti se huis langs Alterweg in Detroit, en het daarna begin met opnames vir hul debuutalbum.

Creed het hul ontbinding in Junie 2004 aangekondig en kreatiewe verskille en toenemende spanning tussen Stapp en die ander groeplede as redes aangevoer. Die stigting van Alter Bridge en van hul debuutalbum en die album se eerste enkelspeler, "Open Your Eyes", het saamgeval met hierdie aankondiging. Die groeplede het gevoel dat Creed sy eindpunt bereik het en was vasberade om te fokus op hulle toekoms met die nuwe sanger. Alter Bridge se debuutalbum, *One Day Remains* is op 10 Augustus 2004 vrygestel deur Wind-up Records en het gemengde resensies ontvang. Die album is vervaardig deur Ben Grosse (wat ook albums vir kunstenaars soos Filter, Fuel en Sevendust vervaardig het), en het 750,000 eksemplare wêreldwyd verkoop en slegs goue status bereik, baie minder as die multi-platinum sukses wat Creed bereik het. Dit #5 op die *Billboard* 200 bereik en vir veertien weke daar gebly. Na "Open Your Eyes," is nog twee enkelspeler van die album vrygestel: "Find the Real" en "Broken Wings." Hierdie album is ook die enigste waarop Kennedy nie kitaar speel nie aangesien die album naby aan klaar was teen die tyd wat Kennedy by die groep aangesluit het. Kennedy het wel op toer met verskeie liedjies saamgespeel. Al die musiek en die meeste van die lirieke is deur Tremonti geskryf met Kennedy wat van die oorblywende liedjies se lirieke self geskryf of ook daarmee gehelp het.

Verskeie liedjies van *One Day Remains* het ’n affiliasie met WWE gevestig, "Metalingus" in besonder aangesien dit deur voormalige WWE-superster Edge in 2004 aangeneem is as sy intreelied en dit het so gebly tot sy uittrede in 2011. Alter Bridge het later saam met Edge in ’n agter-die-skerms-insetsel verskyn in ’n episode van *WWE Raw* in 2005. Alter Bridge het in 2005 ook ’n buitengewone instrumentale lied getiteld "Ahavo Rabo Taco Salad" vrygestel vir *Total Guitar*-tydskrif. Dit was aanvanklik slegs ’n projek van Tremonti maar die res van die groep het hulle by hom aangesluit. 'n Lied getiteld "Save Me" is ingesluit in die klankbaan vir die rolprent *Elektra* in 2005. Die klankbaan vir ’n ander rolprent van Marvel, *Fantastic Four* het ook ’n lied van Alter Bridge, "Shed My Skin," ingesluit. Daardie jaar het die groep ’n EP, *Fan EP*, vrygestel met vier liedjies op wat hulle as ’n promosionele CD in Europa gebruik het.

### Verandering van platemaatskappy en *Blackbird* (2006–2009)

Alter Bridge het omvattend getoer ter bevordering van hul 2007-album *Blackbird*.
Voor die laaste been van die *One Day Remains*-toer in 2006 het Alter Bridge se verhouding met Wind-up Records begin versleg omdat die platemaatskappy nie die groep se visie gedeel het nie. Die groep het sedert die vrystelling van *One Day Remains* gevra om vrygestel te word maar is tot April 2006 geweier toe alle opname-, publiserings- en bevoorradingsooreenkomste uiteindelik beëindig is. Alter Bridge het egter steeds kritiek ervaar, insluitend kritiek oor die ontbinding van Creed, druk om Creed weer op die been te bring en verskeie vals aantygings dat Creed herenig sou word. Sommige kritici het so ver gegaan as om te sê dat Alter Bridge se musiek klink soos dié van Creed met ’n ander sanger. Ten spyte daarvan dat Creed in 2009 weer ’n album uitgegee het, het Tremonti gesê dat "Creed as ’n groep nooit weer sal bestaan nie."

In 2007 het Alter Bridge aangekondig dat hulle ’n kontrak met Universal Republic Records onderteken het. Tremonti het van die groep se nuwe liedjies gesê: "Ek dink dit is die beste werk wat ons nóg gedoen het." Alter Bridge se tweede album, *Blackbird*, met die suksesvolle enkelspelers "Rise Today" en "Watch Over You" is op 9 Oktober 2007 vrygestel. "Watch Over You" was in 2008 te sien in VH1 se *Celebrity Rehab with Dr. Drew* en die musiekvideo bevat grepe van die reeks. ’n Ander weergawe van die lied met Cristina Scabbia van Lacuna Coil is beskikbaar in iTunes Store. *Blackbird* is goed ontvang deur kritici en het ’n gradering van 9,4 uit 10 gekry op die Ultimate Guitar Archive. Die album het ook die hoogaangeskrewe titelsnit bevat met die kitaarsolo wat later deur *Guitarist* aangeprys is en no. 1 op hulle lys van beste kitaarsolo’s van alle tye bereik het

Die groep het ’n suksesvolle wêreldtoer onderneem ter ondersteuning van *Blackbird* en het hul konsert in die Heineken Music Hall in Amsterdam op 7 Desember 2008 opgeneem vir ’n konsertrolprent getiteld *Live from Amsterdam*. Die DVD is eksklusief verkoop by lokale gedurende Creed se reünietoer in 2009 en op Amazon.com. Die DVD is besonder goed ontvang en het "by die duisende" verkoop in teenstelling met Amazom se verwagting van "honderde". Dit het die no. 1-plek bereik op Amazon se "Topverkopers in Musiekvideo’s en Konserte" en vir ’n aantal weke daar gebly. 'n Blu-ray-weergawe en ’n luukse weergawe wat in winkels verkoop sou word het egter in ’n kontroversie uitgeloop omdat dit telke male deur Universal Republic vertraag is, wat ondersteuners en groeplede gefrustreerd gelaat het. Dit is uiteindelik op 11 Januarie 2011 in winkels regoor Noord-Amerika vrygestel na twee jaar se gesloer.

Myles Kennedy het sedert 2008 groot lof ontvang toe daar gerugte ontstaan het dat hy saam met voormalige lede van Led Zeppelin gewerk het. Hoewel die gerugte dat Kennedy met Led Zeppelin sou saamwerk onwaar was, Kennedy het later bevestig dat hy saam met Jimmy Page, John Paul Jones en Jason Bonham liedjies geskryf en geoefen het.

### Weer ’n verandering in platemaatskappy en *AB III* (2009–2012)

In 2009 het Alter Bridge ’n ruskans geniet na die bekendmaking van Creed se reünie-toer en nuwe album. Terwyl Tremonti, Marshall en Phillips saam met Scott Stapp as Creed getoer het, het Kennedy gewerk aan sy eerste solo-album en het hy breedvoerig met die kitaarspeler van Velvet Revolver, Slash, begin saamwerk, soveel so dat hy in 2010 en 2011 as hoofsanger saam met Slash getoer het. Alter Bridge het egter steeds regdeur 2009 musiek geskryf en tussen Februarie en Mei 2010 het hulle begin met opnames vir hul derde album.

Op 17 Julie 2010 het *Billboard* geskryf dat Alter Bridge ’n platekontrak met Roadrunner Records onderteken het an dat hulle in 2011 saam met Godsmack sou toer. Hoewel die groep ontken het dat hulle saam met Godsmack sou toer, het hulle die titel van die nuwe album as *AB III* bekendgemaak saam met ’n snitlys op hul webblad vroeg in Augustus en die gerugte dat ’n kontrak met Roadrunner onderteken is, is deur die maatskappy in ’n persverklaring bevestig. Die persverklaring het ook ’n aankondiging ingesluit dat *AB III* op 8 Oktober 2010 vrygestel sou word. Op 6 September 2010 het Roadrunner die eerste enkelspeler, *Isolation*, op hul webblad bekendgestel waar aangekondig is dat die enkelspeler op 26 September 2010 in die Verenigde Koninkryk beskikbaar gestel sou word, Die lied het uiteindelik die groep se mees suksesvolel lied geword deur no. 1 op *active rock*-radio te bereik en ook op die Hot Mainstreak Rock Tracks, ’n eerste vir Alter Bridge. *AB III* is deur Roadrunner Records op 8 Oktober 2010 in Australië en Duitsland vrygestel en op 11 Oktober in die Verenigde Koninkryk. Op 9 November 2010 is dit in Noord-Amerika vrygestel deur Alter Bridge Recordings via EMI. Die album het sy buiging op no. 17 op die *Billboard* 200 gemaak. Die musiekvideo vir "Isolation" is vir die eerste keer op 6 Desember 2010 op Noisecreep vertoon. Op 11 Januarie 2011 is die langverwagte konsertrolprent en -album, *Live from Amsterdam* in winkels vrygestel. "I Know It Hurts" is later op 21 Januarie 2011 slegs in Australië as die tweede enkelspeler vrygestel. "Ghost of Days Gone By" is op 18 April 2011 as die volgende enkelspeler vrygestel, gevolg deur "Wonderful Life" op 5 Junie 2011 in die Verenigde Koninkryk.

Die groep het bekendgemaak dat *AB III* veel "donkerder" en wat die lirieke betref verder verwyderd sou wees van hul vorige albums en dit is ook bevestig dat die album saamgestel is as ’n konsepalbum. *AB III* is met vrystelling met "oorweldigende toejuiging" deur professionele resensente ontvang met MusicRadar wat dit "een van dié kitaaralbums van die jaar" genoem het. Artistdirect het die album ’n perfekte telling gegee en dit ’n "meesterstuk" genoem. ’n Huldigingsalbum aan Alter Bridge getiteld *String Tribute to Alter Bridge* met klassieke verwerkings van verskeie Alter Bridge-liedjies is op 8 Maart 2011 vrygestel. Op 25 Oktober 2011 het Alter Bridge ’n spesiale uitgawe van *AB III*, getiteld *AB III.5*, bekendgestel waarop drie bonussnitte en ’n uurlange dokumentêr getiteld *One by One* was.

IN 2010 het die groep saam met Slaves of Gravity in die Verenigde Koninkryk en Teddy Porter en Like a Storm in die Verenigde State getoer ter ondersteuning van *AB III*. In 2011 het hulle saam met Black Stone Cherry en Like a Storm in die Verenigde State getoer. In die middel van 2011 het Alter Bridge by verskeie Europese feeste opgetree, insluitend die Rock am Ring en Rock am Park-feeste, Die Nova Rock-fees, Die 2011 Download-fees, die 2011 Hellfest Summer Open Air en verskeie ander. Op 25 April 2011 het Alter Bridge ’n gratis konsert op *Jimmy Kimmel Live* gehou wat op die ABC-netwerk uitgesaai is. Die groep was medehoofkunstenaar saam met Theory of a Deadman tydens die tweede jaarlikse Carnival of Madness-toer in 2011, met ondersteunende groepe soos Black Stone Cherry, Adelitas Way en Emphatic. Die toer is verleng tot Januarie 2012 toe die groep in Australië by onder meer die Soundwave-fees gespeel het. Die groep het ’n aantal webisodes vrygestel wat hul toer uiteensit en deur DC3 Music Group vervaardig is. In aansluiting hierby is ’n tweede konsertrolprent getiteld *Live at Wembley* op 29 November 2011 opgeneem in die Wembley-arena tydens die groep se grootste optrede tot nog toe. Dit is op 26 Maart 2012 wêreldwyd vrygestel en sal later in 3D vrygestel word.

Musikale styl
-------------

Daar word dikwels van Alter Bridge se musiek gesê dat dit "swaar, dog melodies" is. Hulle musiek word onder verskeie genres ingedeel insluitend rock, hardrock, alternatiewe metal, post-grunge, heavy metal en progressiewe metal.

Alter Bridge se musiek word deur Kennedy en Tremonti geskryf en deur Alter Bridge verwerk met die lirieke wat hoofsaaklik deur Kennedy geskryf is. Tremonti het egter die meeste van die lirieke en al die musiek op *One Day Remains* self geskryf. Die lirieke op die eerste twee albums gaan grootliks in op hoop en die oorwinning van berou, hartseer, verdriet, eensaamheid, pyn en verslawing. Die onderwerpe op *AB III* is aansienlik donkerder met liriese temas wat gebaseer is op ’n geworstel met geloof en die verlies van onskuld.

Die groep is bekend vir hul konserte en speel gewoonlik nie in groot lokale soos arenas en amfiteaters nie. Hulle speel eerder in kleiner lokale soos House od Blues, soos wat hul bedoeling aanvanklik was. Myles Kennedy het in ’n onderhoud met Artistdirect gesê "Alter Bridge is definitief ’n konsertgroep. Dit is waaroor dit vir ons gaan. Ons maak albums sodat ons vir mense kan gaan speel." Die groep het saam met verskeie gaste opgetree, insluitend Slash Paul Reed Smith, Wolfgang Van Halen, Eric Friedman en verskeie noemenswaardige musikante soos Eddie Van Halen, Jimmy Page en John Paul Jones, het al na Alter Bridge se konserte gaan kyk. Alter Bridge se konsertoptredes word oor die algemeen hoog aangeslaan.

Aktivisme
---------

Alter Bridge het vroeg in 2010 by die Rolstoelstigting, DC3 Music Group en ander kunstenaars soos Scott Stapp, Godsmack en New Kids on the Block aangesluit om by te staan met die *Plane to Haiti*-projek, ’n hulpverleningsprojek vir die slagoffers van die aardbewing in Haïti in 2010. Die groep het ook by die stryd teen kanker aangesluit in 2011 deur die "Play for Life"-organisasie te help met insamel van fondse vir die City of Hope Mediese Sentrum, ’n leidende kankernavorsingsentrum.

Toekennings en eerbetone
------------------------

In Oktober 2010 is die groep se lied "Ties That Bind" van *Blackbird* deur *Total Guitar* gelys as die 41ste grootste kitaarlied van die dekade met Ultimate Guitar wat *AB III* in Desember 2010 benoem het as die sewende beste album van daardie jaar. In Maart van die volgende jaar is die dubbele kitaarsolo in die hoogaangeskrewe lied "Blackbird" deur *Guitarist* benoem as die grootste kitarsolo van alle tye, bo liedjies deur kunstenaars soos Led Zeppelin, Guns N' Roses, Van Halen, Pink Floyd en andere. Myles Kennedy het hierop gereageer deur te sê dat hy "effens ongemaklik is met die idee dat dit as die ‘beste’ benoem is" maar hy en Tremonti het albei genoem dat hule geëerd voel. In Mei 2011 het die groep groepe soos Avenged Sevenfold, Linkin Park, Three Days Grace en ander verslaan in Fuse TV se peiling vir "Battle of the Fans". Daar is soveel as 7,2 miljoen stemme ontvang tydens die peiling.

Alter Bridge se musiek is in hul vroeë jare nie goed deur resensente ontvang nie maar hul eerste album *One Day Remains* het volgens die Amerikaanse Opname-industrievereniging goue status behaal in November 2004. Dit is die groep se enigste RIAA-gesertifiseerde album. Sedertdien is die groep se volgende albums oor die algemeen goed ontvang. Die groep se konsertrolprent, *Live from Amsterdam* is ook goed ontvang: dit is oorspronklik via Amazon.com vrygestel waar dit in slegs agt uur 15 000 plekke geklim het op Amazon se "Topverkopers in Musiekvideo’s en Konserte" bo kunstenaars soos Michael Jackson en Bon Jovi, tot heel bo waar dit vir ’n aantal weke gebly het. Dit is behaal sonder enige amptelike promosie of die ondersteuning van enige platemaatskappy. In laat 2009 is Alter Bridge deur die Ultimate Guitar Archive benoem as die 36ste beste heavy metalgroep van die dekade.

Groeplede
---------

* Myles Kennedy – hoofsanger, ritme- en hoofkitaar
* Mark Tremonti – hoof- en ritmekitaar, sang
* Brian Marshall – baskitaar
* Scott Phillips – tromme en perkussie

* Alter Bridge tree in 2017 by Rock am Ring op.
* Myles Kennedy Myles Kennedy
* Mark Tremonti Mark Tremonti
* Brian Marshall Brian Marshall
* Scott Phillips Scott Phillips

Diskografie
-----------

* *One Day Remains* (2004)
* *Blackbird* (2007)
* *AB III* (2010)
* *Fortress* (2013)
* *The Last Hero* (2016)
* *Walk the Sky* (2019)
* *Pawns & Kings* (2022)